Tarnautojų Teismo (trečioji kolegija) SPRENDIMAS
2008 m. gruodžio 11 d.
Byla F‑148/06
Laurent Collée
prieš
Europos Parlamentą
„Viešoji tarnyba – Pareigūnai – Pareigų paaukštinimas – Nuopelnų balų skyrimo procedūra Europos Parlamente – Nuopelnų palyginimas“
Dalykas: Pagal EB 236 ir AE 152 straipsnį pareikštas ieškinys, kuriuo L. Collée prašo panaikinti 2006 m. sausio 9 d. Parlamento sprendimą
per 2004 m. pareigų paaukštinimo procedūrą jam skirti 2 nuopelnų balus.
Sprendimas: Panaikinti Parlamento sprendimą per 2004 m. pareigų paaukštinimo procedūrą L. Collée skirti 2 nuopelnų balus. Atmesti likusią
ieškinio dalį. Parlamentas padengia bylinėjimosi išlaidas.
Santrauka
Pareigūnai – Pareigų paaukštinimas – Nuopelnų palyginimas – Taisyklės – Nuopelnų kiekybinis vertinimas skiriant nuopelnų balus
(Pareigūnų tarnybos nuostatų 45 straipsnis)
Kai per nuopelnų balų skyrimo procedūrą administracija turi ribotą skaičių šių balų ir juos skiria pareigūnams remdamasi jų
nuopelnų palyginimu, šis palyginimas turi būti atliekamas remiantis vienodais pagrindais ir šie balai turi būti skiriami labiausiai
nusipelniusiems pareigūnams pradedant nuo labiausiai nusipelniusiųjų ir tęsiant mažėjančia tvarka, kol bus išnaudota balų
kvota. Jei per taip atliktą nuopelnų palyginimą konstatuojama, kad tam tikri pareigūnai yra vienodai nusipelnę, jiems reikia
skirti vienodą nuopelnų balų skaičių. Jei balų nepakanka, turi būti pasirinkta iš keleto pareigūnų ex‑aequo remiantis papildomais svarstymais. Šiuo atžvilgiu, nors pagal Pareigūnų tarnybos nuostatų 45 straipsnį paaukštinant atliekamų
pareigų lygis gali būti lemiamas kriterijus, tačiau tik su sąlyga, kad šis lygis vertinamas palyginant taip pat nusipelniusius
pareigūnus, o ne palyginant pareigūno atliekamas pareigas vienais ir kitais metais.
Taigi sprendimu skirti pareigūnui tik tam tikrą nuopelnų balų skaičių vien dėl to, kad jo nuopelnai nėra didesni nei kitų
pareigūnų, gavusių daugiau balų, pažeidžiamas vienodo požiūrio principas ir Pareigūnų tarnybos nuostatų 45 straipsnis, nes
taip administracija reikalauja, jog šis pareigūnas atliktų ne tiek pat, bet daugiau pareigų nei jo kolegos.
(žr. 38–40 ir 45–47 punktus)
Nuoroda:
Pirmosios instancijos teismo praktika: 2006 m. spalio 19 d. Sprendimo Buendía Sierra prieš Komisiją, T‑311/04, Rink. p. II‑4137, 93 punktas in fine.